Plaaslike akteur debuteer by KKNK | Oudtshoorn Courant
Tuesday 20:13 - broken clouds
Plaaslike akteur debuteer by KKNK
OUDTSHOORN NUUS -'n Boorling van Oudtshoorn maak vanjaar haar debuut in die teaterstuk Windbrekers en wegbrekers.
Die bekkige Eureka Mooney het verlede jaar 'n graad in Drama aan die Universiteit van Stellenbosch behaal en tree vanjaar tydens die Absa KKNK in die eenvrouvertoning op.
"In Windbrekers en Wegbrekers vertel Henna (Eureka) die verhaal van drie manne wat windbreek op hul eie gebied," verduidelik Poem Mooney, Eureka se pa, by wie die idee vir die stuk ontstaan het. "'n Windbreker is iemand wat baie goed is met wat hy doen; 'n wegbreker iemand wat sy erfenis of homself verloor en 'n ander koers inslaan."
Ds. André Boezak het die teks geskryf waarin windbrekers en wegbrekers Koos Hendriks (Kootjie), Booi Mei (Plekkie Water) en Adam Julies (die Bekmaker), gestalte kry .
"Die stuk is simbolies: dit maak nie saak watter kleur of ras jy is nie, almal het weggebreek van die waardes wat ons aan moedersknie geleer het," verduidelik Poem. "Ouers is ook nie meer 'n voorbeeld nie, kyk maar hoe praat die kinders lelik agter ma en pa aan."
"Die hoogtepunt is Henna se gebed aan die einde: Hoe hoër 'n bobbejaan in 'n boom klim, hoe beter sien jy sy gatkant," voeg André by. "Daarom moet mens partykeer afkyk sodat mense weer jou gesig kan sien."
"Die stuk is 'n parodie op ons samelewing: ons lag vir ons eie swakhede, maar moet ook iets daaruit leer. As ons terugkyk na wat die ouer garde vir ons gelos het, kan ons weer windbrekers word," las Poem by.
Vir Eureka was drama 'n vanselfsprekende keuse: sy het in skrywer en digter Poem se huis grootgeword, en André was maar nog altyd 'n huisvriend en mede-storieverteller. "Ons gaan 'n statement maak met hierdie stuk: ons is ook hier," som sy die spanpoging op.
Franklin Booysen, wat al 'n lang pad in die toneelwêreld en jeugontwikkeling loop, neem die regie waar.
Die stuk word om 15:00 op 3 en 4 April in die Eetkamer van die CP Nel Museum opgevoer, en om 18:00 op 5 en 6 April. Kaartjies is by Computicket beskikbaar. Gou spring vir hierdie lag met 'n traan vertelling, daar is net sowat 40 sitplekke in die intieme teaterruimte wat vanjaar vir die eerste keer gebruik word.